DG bedank te midde van Sassa-skandaalArgieffoto Zane Dangor, direkteur-generaal van die departement van maatskaplike ontwikkeling, het bedank. Dangor het gesê dit is as gevolg van ŉ verhoudingsbreuk tussen hom en minister Bathabile Dlamini en groot verskille oor die betaling van die welsynstoelaes vanaf 1 April. Dangor se bedanking kom ure nadat die departement en die Suid-Afrikaanse agentskap vir maatskaplike sekerheid (Sassa) verantwoordelikheid aanvaar het vir die probleme met die betaling van welsynstoelaes aan 17 miljoen begunstigdes. Dlamini het Vrydag die regering se versekering benadruk dat alle begunstigdes wat in aanmerking kom vir welsynstoelaes, betyds hul geld sal ontvang vanaf 1 April. Sassa en Cash Paymaster Services (CPS) se kontrak, wat reeds in 2014 deur die konstitusionele hof ongeldig verklaar is, verstryk op 31 Maart 2017.